*Lyginamasis variantas*

**PASVALIO RAJONO SAVIVALDYBĖS 2017 M. UŽIMTUMO DIDINIMO PROGRAMA**

**I. ĮVADAS**

**1. Bendra informacija**

Pasvalio rajono savivaldybės 2017 m. antro pusmečio Užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 48 straipsniu, remiantis Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 patvirtintu Užimtumo didinimo programų rengimo ir jų finansavimo tvarkos aprašu ir yra suderinta su 2017 m. Pasvalio rajono savivaldybės biudžetu. Ši Programa bus rengiama ir tvirtinama kasmet siekiant efektyvesnių gyventojų užimtumo didinimo priemonių ir paslaugų organizavimo bei teikimo gyventojams rajone.

Užimtumo didinimo programa atitinka Panevėžio regiono 2014–2020 m. plėtros plano tikslus, yra suderinta su Pasvalio rajono plėtros iki 2020 m. strateginiu planu, patvirtintu Pasvalio rajono savivaldybės tarybos 2014 m. birželio 25 d. sprendimu Nr.T1-112 „Dėl Pasvalio rajono plėtros iki 2020 m. strateginio plano patvirtinimo“. Programos priemonės suderintos su Pasvalio rajono savivaldybės 2017–2019 strateginiu veiklos planu, patvirtintu Pasvalio rajono savivaldybės tarybos 2016 m. lapkričio 23 d. sprendimu Nr. T1-221 ir 2017 m. gegužės 24 d. sprendimo Nr. T1-116 patvirtintais šio strateginio veiklos plano pakeitimais. 2017–2019 m. strateginiame veiklos plane nustatyti uždaviniai ir priemonės yra suderintos su Užimtumo didinimo programa.

Šia programa siekiama padidinti Pasvalio rajono savivaldybės gyventojų užimtumą, padedant ekonomiškai neaktyviems rajono gyventojams (registruotiems Darbo biržoje ir turintiems bedarbio statusą) sugrįžti į darbo rinką ir padėti įsitvirtinti joje per užimtumo didinimo priemones. Rengiant Pasvalio rajono savivaldybės Užimtumo didinimo programą, atlikta demografinės, socialinės ekonominės būklės analizė, padėjusi detalizuoti gyventojų užimtumo didinimo poreikius Savivaldybėje pagal tikslines grupes. Taip pat atlikta SSGG analizė, padėjusi identifikuoti rajono stiprybes, silpnybes, galimybes ir grėsmes, susijusias su gyventojų užimtumu.

Rengiant Programą, naudoti Statistikos departamento prie Lietuvos Respublikos Vyriausybės, Pasvalio rajono savivaldybės administracijos struktūrinių, struktūrinių teritorinių padalinių ir Panevėžio teritorinės darbo biržos Pasvalio skyriaus pateikti duomenys ir informacija.

**2. Užimtumo didinimo programos tikslai**

2.1. Padėti sunkiai integruojamiems į darbo rinką bedarbiams laikinai įsidarbinti ir užsidirbti pragyvenimui būtinas lėšas;

2.2. Mažinti socialinę atskirtį tarp bendruomenės narių ir didinti gyventojų užimtumą;

2.3. Atnaujinti bedarbių darbinius įgūdžius ir padidinti jų galimybes susirasti nuolatinį darbą.

**3. Užimtumo didinimo programos rengėjai**

Pasvalio rajono savivaldybės Užimtumo didinimo programa parengta Savivaldybės administracijai bendradarbiaujant su Panevėžio teritorinės darbo biržos Pasvalio skyriumi. Į Užimtumo didinimo programos rengimo procesą taip pat buvo įtraukti Savivaldybės administracijos struktūriniai teritoriniai padaliniai – seniūnijos ir vietos bendruomenės, su kuriomis buvo aptariamos Užimtumo didinimo programos prioritetinės tikslinės grupės ir reikalingos priemonės 2017 m. antram pusmečiui.

**II. BŪKLĖS ANALIZĖ**

**4. Pasvalio rajono savivaldybės socialinės, ekonominės, demografinės situacijos įvertinimas**

Analizei naudojami naujausi oficialių statistikos duomenų šaltinių (2014–2017 m.) skelbiama statistika bei Pasvalio rajono savivaldybės administracijos skyrių ir struktūrinių teritorinių padalinių pateikti duomenys.

**4.1. Demografija**

Pasvalio rajono savivaldybės teritorija išsidėsčiusi Šiaurinėje Lietuvos dalyje, kuri užima 2 proc. visos Lietuvos Respublikos teritorijos (128,9 tūkst. ha arba 1,3 tūkst. km2). Pasvalio rajono savivaldybė yra viena iš šešių savivaldybių, sudarančių Panevėžio apskritį (Panevėžio miesto, Biržų r., Kupiškio r., Rokiškio r., Panevėžio r., Pasvalio r.). Pasvalio rajone yra du miestai – Pasvalys ir Joniškėlis, 7 miesteliai – Daujėnai, Krikliniai, Krinčinas, Pumpėnai, Pušalotas, Saločiai, Vaškai ir beveik 400 kaimų. Pasvalio rajoną sudaro 11 seniūnijų, iš kurių 9 yra kaimiškos (Daujėnų, Joniškėlio apylinkių, Krinčino, Pasvalio apylinkių, Pumpėnų, Pušaloto, Saločių, Vaškų, Namišių seniūnijos). Pasvalio miesto ir Joniškėlio miesto – vienintelės nekaimiškos seniūnijos. Rajono administracinis centras – Pasvalys, kuriame gyvena 7 159 gyventojai.

**Gyventojai.** Remiantis Lietuvos Respublikos gyventojų registrų departamento duomenimis, 2017 m. sausio 1 d. Pasvalio rajono savivaldybėje gyveno 28 009 gyventojai. Demografinės situacijos pokyčiai, susiję su gyventojų skaičiaus mažėjimu kasmet pastebimi tiek Pasvalio rajone, tiek visoje šalyje, tad 2016–2017 m. pradžios laikotarpiu gyventojų skaičius Pasvalio rajono savivaldybėje mažėjo. Lyginant su kitomis Panevėžio apskrities savivaldybėmis, Pasvalio rajono savivaldybė gyventojų skaičiaus mažėjimu žymiai iš kitų savivaldybių neišsiskyrė: Pasvalio r. sumažėjo 7 proc.; Biržų r. – 7 proc.; Kupiškio r. – 7 proc.; Rokiškio r. – 7 proc.; Panevėžio miesto – 5 proc.; Panevėžio r. – 3 proc. Pagrindinė tokio gyventojų skaičiaus mažėjimo savivaldybėse priežastis – neigiamas migracijos saldo. Pasvalio rajono savivaldybė pasižymi tuo, kad didžioji dalis gyventojų gyvena kaime – 68,47 proc. (apskrityje – 40,54 proc., šalyje – 32,92 proc.). Remiantis 2014–2017 m. Statistikos departamento duomenimis, analizuojamu laikotarpiu gyventojų skaičius mieste sumažėjo 5 proc., o kaime – 7 proc. Tam įtakos galėjo turėti aukštas nedarbo lygis rajone, kuris galėjo paskatinti gyventojų persikėlimą iš kaimo vietovių į miestus Savivaldybėje.

Pagal gyventojų skaičių seniūnijose matyti, kad daugiausiai gyventojų turi rajono administracinis centras – Pasvalys (7 159 gyv.), o kitas miestas – Joniškėlis, turintis 1 179 gyventojus, nuo administracinio centro smarkiai atsilieka. Analizuojant gyventojų pasiskirstymą kaimiškose seniūnijose, pastebima, kad 5 seniūnijose gyventojų skaičius viršija 2 tūkst. (Joniškėlio apyl., Pasvalio apyl., Pumpėnų, Saločių ir Vaškų), 3 seniūnijose gyvena nuo 1 iki 2 tūkst. asmenų, ir tik Namišių seniūnijoje gyventojų skaičius nesiekia 1 tūkst. gyventojų (881).

Šaltinis. Parengta remiantis Savivaldybės struktūrinių teritorinių padalinių pateiktais duomenimis

**Gyventojų kaita**. Kaip ir visoje Lietuvoje, taip ir Pasvalio rajone pastebimas neigiamas natūralus gyventojų prieaugis. Tačiau 2013–2015 m. laikotarpiu nuosekliai augęs, neigiamas natūralus gyventojų prieaugis 2016 m. išankstiniais Statistikos departamento duomenimis, sumažėjo net 26 proc.ir tai yra geriausias rodiklis iš visų Panevėžio apskrities savivaldybių (neigiamas natūralus gyventojų prieaugis taip pat sumažėjo 7 proc. Kupiškio r. ir 8 proc. Panevėžio r.). Ir nors gimusiųjų skaičius 2016 m. Pasvalio rajono savivaldybėje, palyginus su 2015 m. duomenimis, sumažėjo 3 proc. (276 gimę 2016 m, 286 – 2015m), tačiau neigiamo natūralaus gyventojų prieaugio mažėjimą rajone analizuojamu laikotarpiu nulėmė žymiai sumažėję mirtingumo rodikliai – lyginant tarpusavyje 2015 m. ir 2016 m. duomenis, matyti, kad mirusių asmenų skaičius sumažėjo net 12 proc.

2016 m. pradžioje remiantis Statistikos departamento duomenimis, Pasvalio rajono savivaldybėje gyveno 3 864 0–15 metų amžiaus gyventojai, sudarydami 15,1 proc. visų Savivaldybės gyventojų (šalyje ši amžiaus grupė sudarė 15,5 proc., Panevėžio apskrityje – 14 proc.). Darbingo amžiaus gyventojai, 2016 m. sudarė 60,4 proc. (15 460 gyventojų) visų Pasvalio rajono savivaldybės gyventojų. 2016 m. pradžios duomenimis, darbingo amžiaus gyventojų Savivaldybėje skaičius buvo nežymiai mažesnis negu šalyje (62 proc.) ir Panevėžio apskrityje (60,6 proc.). 2016 m. pradžioje Pasvalio rajono savivaldybėje gyveno 6 279 pensinio amžiaus gyventojai, sudarydami 24,5 proc. visų Savivaldybės gyventojų. Šalyje pensinio amžiaus gyventojai sudarė 22,3 proc., Panevėžio apskrityje – 24,9 proc.

**Visuomenės senėjimas**. Pasvalio rajono savivaldybė yra sparčiai senstanti savivaldybė – gyventojų amžiaus vidurkis per 2007–2016 m. išaugo 6 metais ir medianinis gyventojų amžius 2016 m. siekė 45 m. Sparčiau sensta moterys – jų medianinis amžiaus vidurkis 2016 m. buvo 48 m., kai tuo tarpu vyrų – 41 m. Dėl visuomenės senėjimo keičiasi jos struktūra – mažėja darbingo amžiaus, vaikų skaičius, daugėja pensinio amžiaus žmonių. Demografinės senatvės koeficientas, parodantis, kiek pagyvenusių (60 metų ir vyresnio amžiaus) žmonių tenka šimtui vaikų iki 15 metų amžiaus, Pasvalio rajono savivaldybėje nuo 2007 m. išaugo 42 proc. (šalyje – 24 proc., Panevėžio apskrityje – 42 proc.). Jauni žmonės išvyksta studijuoti ar dirbti į šalies sostinę, į užsienio valstybes ir nebegrįžta į gimtuosius miestus. Miestai, kuriuose trūksta jaunimo, darbingo amžiaus žmonių, nėra patrauklūs investuotojams, o augant demografinės senatvės koeficientui, darosi vis svarbiau miesto infrastruktūrą bei viešąsias paslaugas pritaikyti besikeičiančiai visuomenės struktūrai.

**Migracija.** Pasvalio rajono gyventojų skaičiaus mažėjimas taip pat yra susijęs su neigiama vidine ir tarptautine migracija. Pagrindinės emigracijos priežastys yra susijusios su darbo ir materialinės gerovės paieškomis ne tik užsienyje, bet ir didesniuose miestuose. Remiantis 2015–2016 m. Statistikos departamento duomenimis, nepaisant to, kad analizuojamu laikotarpiu atvykusiųjų skaičius Pasvalio rajono savivaldybėje išaugo 8 proc., tačiau išvykusiųjų mastai augo dar sparčiau (29 proc. daugiau išvykusių asmenų 2016 m.).

Nuo 2011 m. Savivaldybėje mažėjusi tarptautinė emigracija, 2015 m. vėl ėmė augti. Palyginus 2014 m. ir 2015 m. duomenis, matyti, kad tarptautinė emigracija Pasvalio rajono savivaldybėje išaugo beveik 39 proc. (2015 m. emigravo 328 asmenys), o 2015–2016 m. duomenys parodė, jog šis procesas tik dar labiau suintensyvėjo – 2016 m. 42 proc. daugiau emigravusių negu 2015 m. (2016 m. emigravo 467 asmenys).

Tuo tarpu tarptautinės ir vidinės imigracijos rodikliai nėra pastovūs Pasvalio rajono savivaldybėje – iki 2014 m. augusi, 2015 m. imigracija sumažėjo 18,4 proc., o 2016 m. laikotarpiu vėl išaugo 8 proc., lyginant su 2015 m. duomenimis. Panevėžio apskrityje 2015–2016 m. laikotarpiu emigravusių skaičius taip pat išaugo 30 proc., tačiau imigravusių skaičius ankstesniais metais nuosekliai mažėjęs, 2015–2016 m. laikotarpiu sumažėjo dar 20 proc. Atsižvelgiant į pastarųjų dvejų metų rezultatus, pastebima, kad neigiamas migracijos saldo vėl auga tiek Pasvalio rajono savivaldybėje, tiek Panevėžio apskrityje.

**4.2. Socialinė–ekonominė situacija**

Statistikos departamento duomenimis, 2016 m. pradžioje Pasvalio rajono savivaldybėje gyveno 15 460 darbingo amžiaus gyventojų. Šie asmenys atspindi potencialią darbo jėgą Savivaldybėje, tačiau dėl įvairių priežasčių dalis jų yra ekonomiškai neaktyvūs. Remiantis Statistikos departamento ir Darbo biržos 2016 m. duomenimis, faktinė darbo jėgos pasiūla Pasvalio rajono savivaldybėje siekė 11,6 tūkst.: iš jų 9,2 tūkst. – užimti gyventojai, 2,4 tūkst. – bedarbiai, registruoti Darbo biržoje.

**Nedarbas.** Remiantis Panevėžio teritorinės darbo biržos duomenimis, Pasvalio rajono savivaldybėje registruotų bedarbių ir darbingo amžiaus gyventojų santykis 2017 m. kovo 1 d. siekė 13,0 proc., ir palyginus su 2015 m. kovo mėn. pradžios duomenimis sumažėjo 0,7 proc. Kita vertus, iš Panevėžio teritorinės darbo biržos pateiktų duomenų matyti, kad 2016 m. nuosekliai mažėjęs, 2017 m. pradžioje Pasvalio rajono savivaldybėje nedarbo lygis vėl išaugo. Atsižvelgiant į kitų savivaldybių Panevėžio apskrityje duomenis pastebima, kad Pasvalio rajono savivaldybėje nedarbo lygis remiantis 2017 m. kovo mėn. duomenimis, buvo vienas didžiausių (blogesnė situacija tik Kupiškio r. – 13,4 proc.).

2016 m. Panevėžio teritorinės darbo biržos Pasvalio skyriuje buvo užregistruota 2 413 ieškančių darbo asmenų, tačiau palyginus su 2015 m. duomenimis, darbo ieškančių asmenų skaičius sumažėjo 12 proc. Bedarbio statusas 2016 m. Pasvalio rajono savivaldybėje buvo suteiktas 2 268 asmenims. Tuo tarpu 2017 m. sausio 1 d. duomenys parodo, kad Panevėžio teritorinės darbo biržos Pasvalio skyriuje užregistruotų asmenų, besiieškančių darbo, ir asmenų, kuriems suteiktas bedarbio statusas, skaičius ir toliau mažėja: registruoti 2 286 ieškantys darbo asmenys, iš jų 2 004 turėjo bedarbio statusą, 79 dirbantys asmenys, 25 – besimokantys, 176 asmenys – dalyvaujantys laikino užimtumo priemonėse. 2016 m. užregistruotų bedarbių struktūroje moterys sudarė 38 proc. bedarbių, vyrai – 62 proc. 2017 metų sausio 1 d. Panevėžio teritorinės darbo biržos Pasvalio skyriaus duomenimis, registruotų moterų bedarbių skaičius metų pradžioje buvo išaugęs dar 3 proc. palyginus su 2016 m. duomenimis. Pagal gyvenamąją vietą 69 proc. visų bedarbių 2016 m. sudarė gyventojai iš kaimo, o remiantis 2017 m. pradžios duomenimis, šis skaičius dar išaugo iki 72,8 proc. Atsižvelgiant į tai, kad pagal gyvenamąją vietą beveik 70 proc. visų Savivaldybės gyventojų sudaro gyventojai, gyvenantys kaime, didesnė nedarbo problema kaimo vietovėse yra normali didelio gyventojų skaičiaus kaimo vietovėse pasekmė, tačiau toks žymus skirtumas tarp nedarbo mieste ir kaime parodo, kad nedarbo situacija kaimo vietovėse Pasvalio rajono savivaldybėje yra labai sudėtinga.

Analizuojant nedarbo situaciją seniūnijose, pastebima, jog visose seniūnijose, išskyrus Namišių, registruotų bedarbių skaičius Darbo biržoje 2016–2017 m. kovo mėn. laikotarpiu mažėjo. Registruotų bedarbių skaičius visoje Pasvalio rajono savivaldybėje analizuojamu laikotarpiu sumažėjo 7 proc. Daugiausia bedarbių, registruotų Darbo biržoje, yra iš Pasvalio miesto seniūnijos, mažiausia – iš Namišių ir Daujėnų. Tuo tarpu išskiriant seniūnijas pagal miesto ir kaimo pastebima, kad registruoti Darbo biržoje iš miesto seniūnijų sudaro 27,5 proc. visų registruotų bedarbių 2017 kovo 1 d. duomenimis (26,81 proc. 2016 kovo 1 d.), o registruoti bedarbiai iš kaimiškų seniūnijų sudaro net 72,5 proc. Tačiau, atsižvelgiant į tai, kad didžioji dalis Savivaldybės gyventojų gyvena kaime (beveik 69 proc.), tokia bedarbių pasiskirstymo situacija nėra stebėtina.

**Ilgalaikiai bedarbiai.** Vertinat Panevėžio teritorinės darbo biržos Pasvalio skyriaus pateiktus duomenis apie ilgalaikius bedarbius seniūnijose, matyti, kad ilgalaikių bedarbių (registruotų Darbo biržoje ilgiau negu vienerius metus, o iki 25 metų – daugiau kaip pusę metų) skaičius analizuojamu 2016–2017 m. pradžios laikotarpiu sumažėjo 9 seniūnijose (bendrai sumažėjo 6,12 proc.). Tuo tarpu Pasvalio miesto seniūnijoje ilgalaikių bedarbių skaičius išaugo 11,5 proc., o Pumpėnų seniūnijoje – net 29 proc. Remiantis Panevėžio teritorinės darbo biržos Pasvalio skyriaus pateiktais duomenimis, 2017 m. balandžio 1 d. Darbo biržoje buvo registruoti 35 asmenys iki 29 metų, iš kurių 15 asmenų buvo registruoti bedarbiais daugiau negu 12 mėn. ir 669 vyresni nei 29 metų ilgalaikiai bedarbiai, iš kurių 277 buvo registruoti Darbo biržoje ilgiau kaip 24 mėn. Ilgalaikių bedarbių skaičius nuo bendro registruotų asmenų Darbo biržoje skaičiaus 2017 kovo 1 d. buvo didžiausias Pušaloto, Pumpėnų ir Joniškėlio miesto seniūnijose, mažiausias – Vaškų, Daujėnų ir Namišių. Vertinant ilgalaikių bedarbių ir visų registruotų asmenų Darbo biržoje santykį matyti, kad ilgalaikiai bedarbiai sudaro 35,8 proc. visų registruotų asmenų Darbo biržoje ir tai yra gana aukštas rodiklis. Ilgalaikę bedarbystę gali lemti noro dirbti ir tobulinti kvalifikaciją trūkumas, laisvų darbo vietų nebuvimas bei turimi žalingi įpročiai. Taip pat reikia atsižvelgti į tai, kad mažesnėse savivaldybėse darbo vietos yra kuriamos vangiai ir registruojamos labiau aukštesnės kvalifikacijos darbuotojams, kadangi jau yra jaučiamas tokių darbuotojų trūkumas, o esami bedarbiai (neturintys aukštos kvalifikacijos) stokoja motyvacijos dirbti, kadangi atsižvelgiant į jų turimą kvalifikaciją, paprastai jiems yra siūlomas mažesnis darbo atlygis ar prastesnės darbo sąlygos. Tokiems asmenims yra sunkiau reintegruotis į nuolatos besikeičiančią darbo rinką, negu kitiems darbo rinkos dalyviams.

Žvelgiant į žemiau esančią lentelę matyti, kad ilgalaikių bedarbių santykio su visais registruotais bedarbiais vidurkis vienoje Pasvalio rajono savivaldybės seniūnijoje yra 35,6 proc., tačiau seniūnijos, tokios kaip Pušaloto ar Pumpėnų, iš kitų išsiskiria didžiausiu ilgalaikių bedarbių ir visų registruotų asmenų Darbo biržoje santykiu. Tuo tarpu ilgalaikių bedarbių pasiskirstymas pagal miesto ir kaimiškas seniūnijas atkartoja tokią pat situaciją, kaip ir su visų registruotų Darbo biržoje pasiskirstymu: ilgalaikiai bedarbiai Pasvalio miesto ir Joniškėlio miesto seniūnijose sudaro 27,92 proc. visų ilgalaikių bedarbių Savivaldybėje. Tai dar kartą patvirtina, kad užimtumo trūkumas yra rimta problema kaimiškose seniūnijose Pasvalio rajono savivaldybėje.

|  |  |  |  |  |  |  |
| --- | --- | --- | --- | --- | --- | --- |
|  | 2017-03-01 | | | 2016-03-01 | | |
| Registruoti Darbo biržoje | Iš jų ilgalaikiai bedarbiai | Proc. | Registruoti Darbo biržoje | Iš jų ilgalaikiai bedarbiai | Proc. |
| Daujėnų | 68 | 20 | 29,4 | 77 | 23 | 29,9 |
| Joniškėlio apylinkių | 248 | 86 | 34,7 | 277 | 113 | 40,8 |
| Joniškėlio miesto | 114 | 46 | 40,3 | 127 | 55 | 43,3 |
| Krinčino | 162 | 52 | 32,1 | 183 | 68 | 37,2 |
| Namišių | 67 | 20 | 29,8 | 64 | 23 | 35,9 |
| Pasvalio apylinkių | 189 | 69 | 36,5 | 225 | 79 | 35,1 |
| Pasvalio miesto | 439 | 155 | 35,3 | 453 | 139 | 30,7 |
| Pumpėnų | 197 | 84 | 42,6 | 205 | 65 | 31,7 |
| Pušaloto | 122 | 57 | 46,7 | 122 | 59 | 48,4 |
| Saločių | 204 | 73 | 35,8 | 220 | 74 | 33,6 |
| Vaškų | 201 | 58 | 28,8 | 210 | 69 | 32,8 |
| **Iš viso** | **2011** | **720** | **35,8** | **2163** | **767** | **35,5** |

Šaltinis. Parengta remiantis Panevėžio teritorinės darbo biržos Pasvalio skyriaus pateiktais duomenimis

**Laisvos darbo vietos ir laikino užimtumo priemonės**. Panevėžio teritorinės darbo biržos Pasvalio skyriaus duomenimis, Pasvalio rajono savivaldybėje 2016 m. buvo įregistruotos 808 laisvos darbo vietos ir, lyginant su 2015 m. duomenimis, registruotų naujų darbo vietų skaičius sumažėjo 24 proc., arba 255 darbo vietomis. 2016 m. nuolatinai įdarbinti 1 056 asmenys, iš kurių jaunimas iki 29 metų sudarė 316 asmenų, 210 asmenų – buvę ilgalaikiai bedarbiai, terminuotai buvo įdarbinti 415 asmenų, ieškančių darbo. Daugiausiai įdarbino rajono ūkininkai – 158 asmenis, AB „Pasvalio žemtiekimas“ – 25; ŽŪB „Vaškai“ – 41, UAB „Pasvalio melioracija“ – 15, S. Kvedarauskienės įmonė – 11.

2016 m. į laikino užimtumo priemones buvo nusiųsti 866 asmenys, iš jų:

profesinis mokymas – 184;

įdarbinimas subsidijuojant – 96;

darbo įgūdžių įgijimo rėmimo – 52;

darbo įgūdžių įgijimo sutartis – 3;

viešieji darbai – 437;

darbo rotacija – 2;

parama darbo vietoms steigti – 86;

teritorinis judumas – 4;

profesinė reabilitacija – 2.

Užimtųjų skaičius 2016 m. Statistikos departamento duomenimis sudarė 9,2 tūkst. asmenų, ir palyginus su 2015 m. duomenimis sumažėjo 1 proc. Palyginus su kitomis Panevėžio apskrities savivaldybėmis, matyti, kad Pasvalio rajono savivaldybė išsiskiria užimtų gyventojų skaičiaus mažėjimu, nes kitose savivaldybėse užimtumas 2015–2016 m. augo.

**Vidutinis mėnesinis bruto darbo užmokestis.** Pasvalio rajono savivaldybėje 2016 m. antrojo ketvirčio duomenimis vidutinis mėnesinis bruto darbo užmokestis buvo 613,6 Eur ir buvo mažesnis už Panevėžio apskrities (679,7 Eur) ir šalies (771,9 Eur) vidutinį darbo užmokestį. Atsižvelgiant į Statistikos departamento duomenis, pastebima, kad per metus (2016 m. antrąjį ketvirtį palyginus su 2015 m. antruoju ketvirčiu) vidutinis mėnesinis bruto darbo užmokestis Pasvalio rajono savivaldybėje išaugo 6,9 proc. arba 42,34 Eur (Panevėžio apskrityje – 8,6 proc., šalyje – 8,1 proc.). Atsižvelgiant į šiuos ir kitus Panevėžio apskrities duomenis matyti, kad Pasvalio rajono savivaldybėje vidutinis mėnesinis bruto darbo užmokestis, 2014–2015 m. laikotarpiu augęs sparčiausiai iš visų savivaldybių, 2015–2016 m. sulėtėjo.

**Ūkio subjektai.** 2017 m. pradžios duomenimis, Pasvalio rajono savivaldybėje buvo įregistruoti 952 ūkio subjektai iš kurių veiklą vykdė 412, ir tai buvo vienas mažiausių rodiklių apskrityje (Kupiškio r. – 326 veikiančių ūkio subjektų). 2015–2017 m. laikotarpiu Savivaldybėje veikiančių ūkio subjektų skaičius padidėjo 62 ūkio subjektais arba 18 proc. 2017 m. pradžios duomenimis 1 000-iui gyventojų Pasvalio rajono savivaldybėje vidutiniškai teko 14,7 veikiantys ūkio subjektai ir tai buvo žemiausias rodiklis Panevėžio apskrityje. Lyginant Panevėžio apskrities savivaldybes, daugiausiai veikiančių ūkio subjektų 1 000-iui gyventojų teko Panevėžio miesto (40,62) ir Panevėžio r. (24,52) savivaldybėse.

Pagal ekonominės veiklos rūšių klasifikatorių, Pasvalio rajono savivaldybėje 2017 m. pradžioje, remiantis Statistikos departamento duomenimis, veikiantys ūkio subjektai daugiausia užsiėmė didmenine ir mažmenine prekyba: variklių transporto priemonių ir motociklų remontu (121 vnt. arba 29,3 proc. ūkio subjektų); kita aptarnavimo veikla (38 vnt. arba 9,2 proc.) ir apdirbamąja gamyba (40 arba 9,7 proc.). Tai rodo, kad Pasvalio rajono savivaldybėje dominuoja ne aukštų technologijų sektoriai, kas kartu su santykinai mažesniu darbo užmokesčiu ir disponuojamomis pajamomis riboja išsilavinusių ir aukštą profesinę kvalifikaciją įgijusių Savivaldybės gyventojų įsidarbinimą. Dėl šios priežasties nemaža dalis jaunų, išsilavinusių žmonių išvyksta į kitas savivaldybes ar į užsienio šalis.

**Smulkus ir vidutinis verslas.** Remiantis Statistikos departamento 2017 m. pradžios duomenimis, Pasvalio rajono savivaldybėje vyrauja smulkaus ir vidutinio (SVV) įmonės, kurios sudaro 99,51 proc. visų veikiančių ūkio subjektų. Net 73,4 proc. SVV įmonių yra mikroįmonės, kuriose darbuotojų skaičius neviršija 9 darbuotojų. Taip pat galima pastebėti, kad verslumo situacija Pasvalio rajono savivaldybėje gerėja – Savivaldybėje veikiančių mažų ir vidutinių įmonių skaičius 2016 m. augo ir 2017 m. pradžioje sudarė 410. Lyginant su 2016 m. pradžios duomenimis, mažų ir vidutinių įmonių skaičius išaugo 9 proc. Gyventojų verslumo koeficientas 2017 m. sausio 1 d. duomenimis buvo 16,5 (tūkstančiui gyventojų teko 16,5 mažos ir vidutinės įmonės). Lyginant verslumo koeficientą su kitomis Panevėžio apskrities savivaldybėmis, Pasvalio rajono savivaldybė išsiskiria žemiausiu verslumo lygiu.

**Tiesioginės užsienio investicijos**. Vienas iš svarbiausių konkurencingumo ekonominių rodiklių yra tiesioginės užsienio investicijos (toliau – TUI) ir remiantis Lietuvos statistikos departamento ir Lietuvos banko duomenimis, 2015 m. tiesioginių užsienio investicijų **srautas**Lietuvoje sudarė 775,5 mln. Eur (2,1 proc. BVP) ir, palyginti su 2014 m., padidėjo 893,6 mln. Eur, nes teigiamą TUI srautą Lietuvoje 2015 m. nulėmė didėjusios reinvesticijos į nuosavybės priemones. Per 2015 m. daugiausia investuota į informacijos ir ryšių, apdirbamosios gamybos veiklą, mažiausia – į profesinę, mokslinę ir techninę veiklą. Pasvalio rajono savivaldybėje TUI 2015 m. didėjo ir siekė 7,89 mln. Eur. (šalyje – 13496,82 mln. Eur). TUI tenkančios vienam gyventojui Pasvalio rajono savivaldybėje 2015 m. sudarė 308 Eur, ir palyginus su 2014 m., padidėjo 12 proc., arba 33 Eur.

**Socialinė rizika.** Šis veiksnys taip pat yra svarbus rodiklis, atspindintis Pasvalio rajono savivaldybės socialinę būklę. 2016 m. Pasvalio rajono socialinės rizikos šeimų apskaitoje, remiantis Vaikų teisių apsaugos skyriaus duomenimis, naujai buvo užregistruotos 24 šeimos, iš jų: 14 šeimų kaimiškose seniūnijose ir 10 šeimų miestų seniūnijose (Pasvalio miesto ir Joniškėlio miesto). 2015 m. Higienos instituto Sveikatos informacijos centro duomenimis, pagal socialinės rizikos šeimų skaičių 1 000-iui gyventojų, Pasvalio rajono savivaldybė Lietuvos vidurkį viršijo net 2,5 karto ir buvo viena iš 12 savivaldybių, turinčių prasčiausią rodiklį. Nepaisant to, socialinės rizikos šeimų skaičiaus tendencija pastaraisiais metais yra mažėjanti Pasvalio rajono savivaldybėje: 2016 m. laikotarpiu iš socialinės rizikos šeimų sąrašo buvo išbrauktos 46 šeimos (10 šeimų nebebuvo nepilnamečių vaikų, 6 šeimoms buvo apribota tėvų valdžia, 23 – išnyko priežastys ir 7 šeimos išvyko gyventi kitur). Vertinant socialinės rizikos šeimų užimtumą 2017 m. pradžioje, pastebima, kad daugiausia asmenų iš socialinės rizikos šeimų yra prisiregistravę Darbo biržoje (50,53 proc.), beveik penktadalis visų asmenų dirbo, 15,6 proc. asmenų augino vaikus, 5 proc. turėjo neįgalumą ir beveik dešimtadalis buvo bedarbiai. Remiantis šiais duomenimis, galima daryti išvadą, kad bendras socialinės rizikos šeimų skaičius per 2016 m. sumažėjo 22 šeimomis ir toliau mažėja (2017 m. balandžio 4 d. duomenims – sąraše iš viso 189 šeimos), tačiau asmenų, kurie priklauso socialinės rizikos šeimoms, užimtumas parodo, kad registruotieji Darbo biržoje sudaro didžiausią dalį visų asmenų skaičiaus socialinės rizikos šeimose.

|  |  |  |  |  |  |  |  |
| --- | --- | --- | --- | --- | --- | --- | --- |
|  | Darbingo amžiaus gyv. skaičius seniūnijoje | Socialinės rizikos šeimų skaičius | Soc. rizikos šeimų užimtumas 2017 m. kovo 1 d. | | | | |
| Registruoti Darbo biržoje | Dirbantys | Auginantys vaikus | Turintys neįgalumą | Bedarbiai |
| Daujėnų | 618 | 7 | **2** | 5 | 3 | - | 1 |
| Joniškėlio apylinkių | 1688 | 33 | **23** | 13 | 5 | 2 | 1 |
| Joniškėlio miesto | 711 | 15 | **14** | 4 | 7 | - | - |
| Krinčino | 1274 | 14 | **9** | 4 | 4 | - | 3 |
| Namišių | 522 | 9 | **7** | 1 | 2 | - | 2 |
| Pasvalio apylinkių | 2173 | 21 | **15** | 4 | 2 | 2 | 4 |
| Pasvalio miesto | - | 24 | **22** | 4 | 2 | 3 | 1 |
| Pumpėnų | 1605 | 13 | **7** | 3 | 6 | - | 4 |
| Pušaloto | 1064 | 10 | **9** | 3 | 3 | 1 | - |
| Saločių | 967 | 27 | **21** | 3 | 6 | 1 | 3 |
| Vaškų | 1470 | 23 | **13** | 10 | 4 | 5 | 8 |
| **Iš viso** | **12092** | **196** | **142** | **54** | **44** | **14** | **27** |

Šaltinis. Parengta remiantis Savivaldybės administracijos struktūrinių padalinių ir struktūrinių teritorinių padalinių pateiktais duomenimis

Analizuojant socialinės rizikos šeimų tikslinę grupę, verta atkreipti dėmesį į priklausomybės alkoholiui problemą, nes Pasvalio rajono savivaldybėje, remiantis Higienos instituto Sveikatos informacijos centro 2015 m. duomenimis, mirtingumas dėl priežasčių, susijusių su alkoholio vartojimu, 100 000-iui gyventojų buvo pusantro karto didesnis už Lietuvos vidurkį ir Pasvalio rajono savivaldybė pateko į 12 savivaldybių, turinčių prasčiausią rodiklį. Taip pat atsižvelgiant į tai, kad Pasvalio PASPC Psichikos centro 2016 m gruodžio 31 d. duomenimis, Psichikos dienos centre nuo priklausomybės alkoholiui gydėsi 265 asmenys ir į tai, kad ne visi Rajono gyventojai linkę gydytis Pasvalyje (2015 m. Panevėžio priklausomybių centre gydėsi 184 asmenys iš Pasvalio rajono savivaldybės), galima daryti prielaidą, kad alkoholio vartojimas yra aktuali problema ir bedarbių asmenų tarpe, sudaranti dar didesnes kliūtis jiems įsidarbinti ir įsitvirtinti darbo rinkoje.

Pasvalio rajono savivaldybės Socialinės paramos ir sveikatos skyriaus 2017 m. kovo 1 dienos duomenimis, 52,11 proc. visų asmenų, registruotų Darbo biržoje iš socialinės rizikos šeimų, turėjo problemų dėl alkoholio (74 asmenys). Iš jų moterys sudarė 59,46 proc., o vyrai – 40,54 proc., tad matyti, kad moterys problemų dėl alkoholio 2017 m. kovą turėjo daugiau. Vertinant asmenų, turinčių problemų dėl alkoholio, skaičių pagal seniūnijas, iš visų seniūnijų išsiskiria Joniškėlio apylinkių seniūnija, kur beveik 70 proc. registruotų bedarbių iš socialinės rizikos šeimų turi problemų su alkoholiu. Ši seniūnija taip pat išsiskiria ypač dideliu moterų, piktnaudžiaujančių alkoholiu, skaičiumi (12 asmenų). Tuo tarpu, nors iš Pumpėnų seniūnijos tik 7 asmenys yra registruoti Darbo biržoje iš socialinės rizikos šeimų, iš jų beveik 86 proc., turi problemų dėl alkoholio (6 asmenys) ir pan.

Atsižvelgiant į šiuos duomenis, galima daryti išvadą, kad asmenys, turintys problemų dėl alkoholio vartojimo iš socialinės rizikos šeimų yra svarbi tikslinė grupė užimtumo didinimui, nes žalingų įpročių turėjimas yra viena iš esminių priežasčių, užkertančių kelią asmenims sėkmingai įsidarbinti ir negydant nepriklausomybės, jie ir toliau lieka ekonomiškai pasyvūs Darbo biržoje. Todėl asmenų iš socialinės rizikos šeimų ilgalaikio užimtumo skatinimas galėtų ne tik sumažinti bedarbių skaičių Savivaldybėje, bet ir prisidėti prie bendro Pasvalio rajono savivaldybės socialinės būklės gerinimo – tikimasi, jog tokiu būdu taip pat būtų galima sumažinti socialinės rizikos šeimų skaičių. Todėl į 2018 m. Užimtumo didinimo programą planuojama įtraukti ir asmenis iš socialinės rizikos šeimų, turinčius problemų dėl alkoholio vartojimo.

|  |  |  |  |  |  |  |
| --- | --- | --- | --- | --- | --- | --- |
| Asmenys, registruoti Darbo biržoje iš socialinės rizikos šeimų 2017 m. kovo 1 d. | | | | | | |
|  | Vyrai | Iš jų **vyrai**, turintys problemų dėl alkoholio vartojimo | *Proc.* | Moterys | Iš jų **moterys**, turinčios problemų dėl alkoholio vartojimo | *Proc.* |
| Daujėnų | - | - | *-* | 2 | 2 | *100* |
| Joniškėlio apylinkių. | 5 | 4 | *80* | 18 | 12 | *66,67* |
| Joniškėlio miesto | 6 | 3 | *50* | 8 | 3 | *37,5* |
| Krinčino | 5 | 2 | *40* | 4 | 3 | *75* |
| Namišių | 3 | - | *0* | 4 | 1 | *25* |
| Pasvalio apylinkių | 7 | 1 | *14,29* | 8 | 1 | *12,5* |
| Pasvalio miesto | 8 | 4 | *50* | 14 | 4 | *28,57* |
| Pumpėnų | 4 | 3 | *75* | 3 | 3 | *100* |
| Pušaloto | 4 | 2 | *50* | 5 | 2 | *40* |
| Saločių | 9 | 8 | *88,89* | 12 | 8 | *66,67* |
| Vaškų | 6 | 3 | *50* | 7 | 5 | *71,43* |
| **Iš viso** | **57** | **30** | ***52,63*** | **85** | **44** | ***51,76*** |

Šaltinis. Parengta remiantis Savivaldybės administracijos struktūrinių padalinių ir struktūrinių teritorinių padalinių pateiktais duomenimis

**Socialinės paramos gavėjai**. Remiantis Pasvalio rajono savivaldybės Socialinės paramos ir sveikatos skyriaus pateiktais duomenimis, Pasvalio rajono savivaldybėje socialinių pašalpų gavėjų skaičius 2015–2017 m. pradžios laikotarpiu turėjo tendenciją mažėti. 2015 m. lyginant su 2017 m. sausio 1 d. duomenimis, socialinių pašalpų gavėjų skaičius sumažėjo net 28 proc. (2015 m. – 1 940 gavėjų, 2016 m. – 1 518, 2017 m. – 1 406 gavėjai). Tuo tarpu socialinės paramos gavėjų skaičius nuo bendro Savivaldybės gyventojų skaičiaus 2015 m. siekė 7,4 proc., 2016 m. – 5,93 proc., 2017 m. – 5,66 proc. Analizuojant socialinės paramos gavėjų skaičių pagal seniūnijas Pasvalio rajono savivaldybėje, matyti, kad nepaisant to, jog bendra socialinės paramos gavėjų tendencija yra mažėjanti 2015–2017 m. pradžios laikotarpiu, 2016–2017 m. Krinčino, Pumpėnų ir Pušaloto seniūnijose socialinės paramos gavėjų skaičius, priešingai negu kitose seniūnijose, vėl išaugo. Vertinant socialinės paramos gavėjų skaičių seniūnijose pagal gyventojų skaičių pastebima, kad iš visų seniūnijų išsiskiria Joniškėlio apylinkių seniūnija, kurioje paramos gavėjų skaičius nuo bendro seniūnijos gyventojų skaičiaus sudaro net 9,25 proc., nors pagal gyventojų skaičių ši seniūnija yra tik penkta. Tuo tarpu didžiausioje pagal gyventojų skaičių – Pasvalio miesto seniūnijoje, socialinės paramos gavėjų skaičius nuo bendro seniūnijos gyventojų skaičiaus sudaro tik 2,01 proc. Analizuojant socialinės paramos gavėjų pasiskirstymą pagal kaimiškas ir miesto seniūnijas, matyti, kad miesto seniūnijose socialinės paramos gavėjai sudaro 14,37 proc. visų paramos gavėjų.

|  |  |  |  |  |
| --- | --- | --- | --- | --- |
|  | Gyventojų skaičius 2017 sausio 1 d. duomenimis | Socialines išmokas gaunančių asmenų skaičius 2015 m. pradžioje | Socialines išmokas gaunančių asmenų skaičius 2016 m. pradžioje | Socialines išmokas gaunančių asmenų skaičius 2017 m. pradžioje |
| Daujėnų | 1174 | 94 | 59 | 57 |
| Joniškėlio apylinkių | 2651 | 293 | 258 | 245 |
| Joniškėlio miesto | 1179 | 110 | 90 | 58 |
| Krinčino | 1913 | 129 | 90 | 113 |
| Namišių | 881 | 77 | 91 | 59 |
| Pasvalio apylinkių | 3386 | 191 | 149 | 128 |
| Pasvalio miesto | 7159 | 279 | 156 | 144 |
| Pumpėnų | 2487 | 196 | 124 | 148 |
| Pušaloto | 1718 | 144 | 113 | 124 |
| Saločių | 2653 | 216 | 216 | 174 |
| Vaškų | 2675 | 211 | 172 | 156 |
| Iš viso | 27109 | 1940 | 1518 | 1406 |

Šaltinis. Parengta remiantis Savivaldybės administracijos Socialinės paramos ir sveikatos skyriaus pateiktais duomenimis

Atlikus Pasvalio rajono savivaldybės būklės analizę, kurios metu buvo koncentruojamasi ties demografiniais ir ekonominiais socialiniais rodikliais, galima daryti išvadą, kad Savivaldybėje būtina imtis ilgalaikį užimtumą skatinančių priemonių. Nepaisant to, kad tam tikri bendri rodikliai, tokie kaip socialinės paramos gavėjų ir socialinės rizikos šeimų skaičiaus mažėjimas, vidutinio darbo užmokesčio didėjimas ar mažėjantis registruotų ilgalaikių bedarbių skaičius rodo, jog situacija rajone kasmet vis gerėja tačiau atsižvelgiant į tai, kad Pasvalio rajono savivaldybėje nedarbas yra vienas didžiausių Panevėžio apskrityje ir žymiai viršija šalies nedarbo lygį, o emigracijos mastai yra žymiai išaugę – visa tai parodo, jog užimtumas Pasvalio rajono savivaldybėje nėra pakankamai efektyvus. Todėl remiantis atlikta būklės analize galima teigti, kad Pasvalio rajono savivaldybės Užimtumo didinimo programa turėtų orientuotis į socialiai pažeidžiamus asmenis. Tokiu būdu ne tik būtų siekiama padidinti Savivaldybės gyventojų užimtumo lygį, bet ir pagerinti bendrą Pasvalio rajono savivaldybės socialinę–ekonominę būklę.

**4.3. Stiprybių, silpnybių, galimybių ir grėsmių analizė**

Apibendrinus Pasvalio rajono savivaldybės būklės analizę, parengta SSGG analizė, kuri padės identifikuoti sprendimo būdus gyventojų užimtumui padidinti Savivaldybėje.

|  |
| --- |
| STIPRYBĖS |
| Mažėjanti socialinės paramos gavėjų ir socialinės rizikos šeimų tendencija  Mažėjantis ilgalaikis nedarbas  Mažėjantis gyventojų mirtingumas Savivaldybėje  Veikiančiose mažose ir vidutinėse įmonėse augantis darbuotojų skaičius |
| SILPNYBĖS |
| Blogėjanti rajono demografinė situacija: neigiamas migracijos saldo, mažėjantis gyventojų skaičius  Mažėjantis gyventojų užimtumas  Vienas didžiausių registruotų bedarbių ir darbingo amžiaus gyventojų santykis Panevėžio apskrityje  Ribotas kaimiškų vietovių gyventojų mobilumas |
| GALIMYBĖS |
| Smulkaus ir vidutinio verslo plėtros skatinimas, gyventojų verslumo ugdymas  Naujų darbo vietų kūrimo skatinimas  Darbuotojų perkvalifikavimas  Socialinių paslaugų prieinamumo gerinimas kaimiškose teritorijose  Darbo iš namų skatinimas siekiant padidinti užimtumą kaimiškose teritorijose  Vaikų ir jaunimo užimtumo didinimas, savanorystės skatinimas |
| GRĖSMĖS |
| Spartus gyventojų senėjimas ir didėjanti emigracija mažins Savivaldybės ekonominį potencialą, ribos tiesioginių investicijų pritraukimą bei ekonominės plėtros užtikrinimą  Esant neigiamai gyventojų kaitai ir migracijos saldo išlieka grėsmė, kad rajone gyventojų skaičius ir toliau mažės  Visuomenės senėjimas ir dėl to augantis socialinės apsaugos ir sveikatos priežiūros paslaugų poreikis bei išlaidų dalis  Kvalifikuotos darbo jėgos ir jaunimo emigracija į kitas savivaldybes ir užsienio šalis, ieškant palankesnių darbo ir socialinių sąlygų |

Atlikus SSGG analizę galima daryti išvadą, kad mažėjantis gyventojų skaičius Savivaldybėje ir kvalifikuotos darbo jėgos emigracija turi įtakos konkurencijos darbo rinkoje mažėjimui ir suteikia didesnes galimybes įsidarbinti mažiau paklausiems darbuotojams, kuriems trūksta reikiamos kvalifikacijos, įgūdžių ar motyvacijos. Todėl Savivaldybėje mažėjantį gyventojų užimtumą būtų galima padidinti ir sustiprinti Užimtumo didinimo programa, kuria būtų siekiama suaktyvinti santykinai didelių ir sunkiausiai integruojamų gyventojų tikslinių grupių reintegraciją į darbo rinką. Nustačius efektyvias darbo rinkos priemones, kurios padėtų gyventojus motyvuoti sugrįžti į darbo rinką ir suteikus trūkstamų socialinių ir darbinių įgūdžių, būtų galima padidinti šių asmenų galimybes susirasti nuolatinį darbą.

**III. PASLAUGŲ IR PRIEMONIŲ PLANAS**

**5. Užimtumo didinimo programos plėtros kryptys**

Atsižvelgiant į užimtumo didinimo poreikį ir į turimas lėšas, numatomos prioritetinės gyventojų tikslinės grupės 2017 m. Užimtumo didinimo programoje:

-piniginės socialinės paramos gavėjai;

-vyresni kaip 40 metų;

-asmenys, patiriantys socialinę riziką.

**6. Priemonių planas**

|  |  |  |  |  |
| --- | --- | --- | --- | --- |
| *Piniginės socialinės paramos gavėjai; vyresni kaip 40 metų; asmenys, patiriantys socialinę riziką* | | | | |
| **Uždaviniai** | **Priemonės** | **Lėšos tūkst. Eur, finansavimo šaltiniai** | **Atsakingi vykdytojai** | **Laukiamas rezultatas** |
| 1. Motyvacijos įsitraukti į darbo rinką skatinimas 2. Darbo besiieškančių asmenų užimtumo didinimas | Psichologinis- motyvacinis seminaras  Įdarbinimas nenuolatinio pobūdžio darbams | 1,5 tūkst. Eur, specialioji tikslinė dotacija savivaldybių biudžetams  123, 94 tūkst. Eur,  specialioji tikslinė dotacija savivaldybių biudžetams | Pasvalio rajono savivaldybės administracija, Panevėžio teritorinės darbo biržos Pasvalio skyrius  Pasvalio rajono savivaldybės administracija, Panevėžio teritorinės darbo biržos Pasvalio skyrius | Iki 30 asmenų sudalyvavę psichologiniame- motyvaciniame seminare  Įdarbinta ne mažiau kaip 109 asmenys |

Siekiant pagerinti atrinktų tikslinių grupių užimtumą ir padidinti jų įsidarbinimo galimybes, daliai asmenų bus organizuojami psichologiniai savęs pažinimo ir motyvaciniai užsiėmimai, kurių metu asmenims bus padedama išsiaiškinti problemas, trukdančias jiems įsidarbinti. Suteikus šias paslaugas, asmenys bus įdarbinti nenuolatinio pobūdžio darbams (siekiant užtikrinti viešųjų darbų tęstinumą) vidutiniškai dviem mėnesiams. Tikimasi, jog įdarbinimas nenuolatinio pobūdžio darbams, prisidės prie tokių asmenų motyvacijos sustiprinimo toliau integruotis į darbo rinką, bus ugdomi įdarbintų asmenų socialiniai ir darbiniai įgūdžiai.

**7. Programoje numatyti nenuolatinio pobūdžio darbai**

1. Miestų ir gyvenviečių gatvių, kelių, pakelių bei teritorijų tvarkymo, apželdinimo ir želdinių priežiūros darbai.

2. Socialinės bei visuomeninės paskirties objektų rekonstrukcijos ir smulkaus remonto pagalbiniai darbai.

3. Pagalbiniai maisto paruošimo patalpų, aplinkos tvarkymo bei kiti darbai socialinės ir visuomeninės paskirties įmonėse, įstaigose bei organizacijose.

4. Istorijos ir kultūros paveldo, parkų, muziejų, kapinių, turizmo objektų, kitų saugomų bei turinčių išliekamąją vertę objektų, tvarkymo darbai.

**8. Nenuolatinio pobūdžio darbų organizavimas**

Savivaldybė vietos spaudoje ir Savivaldybės internetiniame tinklalapyje skelbia informaciją apie galimybę dalyvauti Užimtumo didinimo programoje. Darbdaviai, pageidaujantys dalyvauti Programoje, pateikia prašymus Savivaldybės administracijai. Prašymuose darbdaviai nurodo planuojamus vykdyti nenuolatinio pobūdžio darbus, numatomų sukurti laikinų darbo vietų ir į jas įdarbinti asmenų skaičių, reikalavimus jų kvalifikacijai ar kompetencijai, lėšų poreikį, darbų apimtis, darbo ir darbo apmokėjimo sąlygas, įgyvendinimo terminus.

Programos vykdytojus (toliau – Darbdavius) atrenka Savivaldybės administracijos darbdavių atrankos komisija. Bedarbius dalyvauti Programoje siunčia Panevėžio teritorinės darbo biržos Pasvalio skyrius, atsižvelgdamas į jų galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę).

Darbdaviai su Panevėžio teritorinės darbo biržos Pasvalio skyriaus atsiųstais ieškančiais darbo asmenimis sudaro terminuotas darbo sutartis.

**IV. FINANSAVIMO PLANAS**

**9. Finansavimo planas**

2017 m. Užimtumo didinimo programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams lėšų.

Darbdaviui, įdarbinusiam pagal darbo sutartį nenuolatinio pobūdžio darbams atlikti Panevėžio teritorinės darbo biržos Pasvalio skyriaus siųstus asmenis, už kiekvieną įdarbintą asmenį mokamos subsidijos darbo užmokesčiui, skirtos apmokėti šias išlaidas:

1. darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalų valandinį atlygį;

2. draudėjo privalomojo valstybinio socialinio draudimo įmokoms;

3. piniginei kompensacijai už išmokėtą nenuolatinio pobūdžio darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą.

2017 m. Užimtumo didinimo programos įgyvendinimui Savivaldybė planuoja skirti 125,44 tūkst. Eur, iš jų 1,5 tūkst. Eur – motyvaciniams seminarams.

|  |  |  |  |  |
| --- | --- | --- | --- | --- |
| **Paslauga/priemonė** | **Numatytos lėšos, tūkst. Eur** | **Vidutinė paslaugos/priemonės kaina vienam asmeniui, tūkst. Eur** | **Asmenų, kuriems bus suteikta paslauga/priemonė, skaičius** | **Paslaugos/priemonės finansavimo būdai** |
| **Psichologiniai-motyvaciniai seminarai** | **1,5** | **0,05** | **30** | **Paslaugos pirkimas** |
| **Nenuolatinio pobūdžio darbai** | **123,94** | **1,137** | **109** | **Pagalbiniai darbai** |
| **Iš viso tūkst. Eur** | **125, 44** | **1,187** |  |  |

**9.1. Užimtumo didinimo programos finansavimo šaltinių įvertinimas**

Pasvalio rajono savivaldybė, atsižvelgdama į finansines galimybes, Užimtumo didinimo programos priemonėms ir paslaugoms organizuoti, teikti ir plėsti, papildomai 2017 m. neskiria Savivaldybės biudžeto lėšų. Kadangi skirtų valstybės biudžeto specialiųjų tikslinių dotacijų nepakanka pagerinti visų tikslinių grupių Savivaldybėje užimtumo poreikius, išskiriamos prioritetinės gyventojų grupės: vyresni kaip 40 metų, piniginės socialinės paramos gavėjai, asmenys, patiriantys socialinę riziką. Remiantis turimais finansiniais ištekliais, skirtais Užimtumo programai, matyti, kad jų nepakanka išskirtoms prioritetinėms grupėms suteikti įvairiapusiškas priemones ir paslaugas užimtumui užtikrinti, todėl nustatytos prioritetinės priemonių ir paslaugų rūšys: motyvaciniai-psichologiniai seminarai ir nenuolatinio pobūdžio darbai. Platesniam priemonių ir paslaugų spektrui, kurį būtų galima pritaikyti Užimtumo didinimo programoje, 2017 m. antram pusmečiui nepakanka lėšų.

**V. TĘSTINUMAS IR PROGNOZĖ**

**10. Užimtumo didinimo programos vizija**

Atsižvelgiant į tai, kad Pasvalio rajono savivaldybėje piniginės socialinės paramos gavėjai, vyresni kaip 40 metų ir asmenys, patiriantys socialinę riziką, yra prioritetinės tikslinės grupės, įtrauktos į 2017 m. Užimtumo didinimo programą, 2018 m. numatoma toliau tęsti šių tikslinių grupių užimtumo didinimą. Padedant socialiniams darbuotojams seniūnijose, planuojama parengti piniginės socialinės paramos gavėjo paveikslą, kuris padėtų nustatyti, kokia pagalba yra reikalinga kiekvienam socialiai pažeidžiamam asmeniui ir numatyti realias galimybes kiekvieną jų integruoti į darbo rinką. Taip pat tikimasi įtraukti asmenis iš socialinės rizikos šeimų, kurie turi problemų dėl alkoholio vartojimo, nes piktnaudžiavimas alkoholiu yra dažna problema, trukdanti asmeniui įsidarbinti.

**11. Prognozuojamos tikslinės grupės**

Teikiant priemones ir paslaugas užimtumui didinti, planuojant jų mąstą ateinantiems 3 metams, ir toliau bus orientuojamasi į pagrindines tikslines grupes, kurios susiduria su užimtumo problema Pasvalio rajono savivaldybėje: vyresni kaip 40 metų, piniginės socialinės paramos gavėjai, asmenys, patiriantys socialinę riziką. Ateityje taip pat tikimasi įtraukti nėščias moteris, vaikų motinas (įmotes) arba tėvus (įtėvius), globėjus, rūpintojus ir asmenis, faktiškai auginančius vaikus (įvaikius) iki 8 metų arba neįgalius vaikus (įvaikius) iki 18 metų, bei asmenis, prižiūrinčius sergančius ar neįgalius šeimos narius ir kt.

**12. Prognozuojamos priemonės ir paslaugos**

Siekiant padidinti Savivaldybės gyventojų užimtumą, Užimtumo didinimo programai įgyvendinti 2018 m. planuojama: reabilitacinių programų teikimas asmenims, turintiems problemų dėl alkoholio vartojimo, motyvacijos, darbinių ir socialinių įgūdžių ugdymas, nenuolatinio pobūdžio darbai ir kt.

**13. Lėšos, reikalingos žmogiškųjų išteklių plėtrai**

Siekiant rajono gyventojų užimtumo didinimo procesą padaryti efektyvesnį, būtina didinti žmogiškuosius išteklius bei skirti lėšų socialinio darbo organizatorių ir socialinių išmokų specialistų, dirbančių seniūnijose, mokymams, kurie, nuolat bendraudami su socialinės paramos gavėjais ir socialinės rizikos šeimomis galėtų juos motyvuoti aktyvesnėms darbo paieškoms ir dalyvavimui aktyviose darbo rinkos politikos priemonėse, kurias teikia Darbo birža. Papildomų lėšų poreikis socialinio darbo organizatorių ir išmokų specialistų mokymams socialiai pažeidžiamų neužimtų asmenų motyvacijai stiprinti – apie 1,5 tūkst. Eur.

**14. Savivaldybės finansinių galimybių palyginimas su numatytų priemonių ir paslaugų finansavimu**

Pasvalio rajono savivaldybėje yra santykinai aukštas nedarbo lygis, todėl yra didelė gyventojų dalis, kuriai reikalingas ilgalaikio užimtumo didinimas, tačiau Savivaldybė neturi finansinių išteklių, kad galėtų visus, neužimtus ir neaktyvius darbo rinkoje asmenis įtraukti į Programą. Atsižvelgiant į tai, kiekvienais metais išskiriamos prioritetinės gyventojų grupės, kurioms ilgalaikis užimtumas yra būtiniausias/tikslinės grupės yra didžiausios bei siekiama papildomai įtraukti asmenis į Užimtumo didinimo programą iš kitų tikslinių grupių, kurioms užimtumo didinimas taip pat yra reikalingas.

**15. Išteklių prognozė ateinantiems 3 metams**

Atsižvelgiant į esamą nedarbo lygį Pasvalio rajono savivaldybėje, numatoma, kad priemonių ir paslaugų poreikis užimtumui didinti nemažės, nes nedarbo lygis yra žymiai didesnis už šalies nedarbo lygį. Numatyti rajono biudžetą ateinantiems 3 metams yra sudėtinga, todėl planuojant priemones bei paslaugas bus atsižvelgiamas į biudžeto galimybes. Numatoma, kad pagrindinis finansavimo šaltinis priemonėms ir paslaugoms įgyvendinti bus valstybės specialiosios tikslinės dotacijos lėšos savivaldybių biudžetams.

**VI. UŽIMTUMO DIDINIMO PROGRAMOS ĮGYVENDINIMO PRIEŽIŪRA**

**16. Užimtumo didinimo programos įgyvendinimo priežiūros vykdytojai**

Už Pasvalio rajono savivaldybės Užimtumo didinimo programos įgyvendinimą atsakingi Pasvalio rajono savivaldybės administracijos Strateginio planavimo ir investicijų skyrius, Finansų skyrius ir Transporto ir ūkio tarnyba.

**17. Užimtumo didinimo programos įgyvendinimo priežiūros etapai ir vertinimo rezultatai**

Pasvalio rajono savivaldybės praėjusių metų Užimtumo didinimo programos įgyvendinimo priežiūra vykdoma parengiant praėjusių metų užimtumo didinimo programos priemonių ir paslaugų įgyvendinimo ataskaitą pagal nustatytą formą.Ši ataskaita parengiama iki einamųjų metų gegužės 31 d. Už ataskaitos parengimą atsakingas Savivaldybės administracijos Strateginio planavimo ir investicijų skyrius.

Savivaldybės praėjusių metų Užimtumo didinimo programos priemonių ir paslaugų įgyvendinimo ataskaitoje faktiškai įvykdytų priemonių rodikliai (paslaugų gavėjų skaičius, panaudoti asignavimai) lyginami su planuotais rodikliais, nustatytu gyventojų užimtumo didinimo poreikiu. Vertinant aptariama Užimtumo didinimo programos įgyvendinimo eiga, iškilusios kliūtys planui įgyvendinti, laukiamiems rezultatams pasiekti, ieškoma alternatyvių sprendimo būdų. Užimtumo didinimo programos įgyvendinimas aptarimas Trišalėje taryboje.

**18. Pasiektų rezultatų, tikslų ir uždavinių analizė, numatytų vykdyti priemonių efektyvumas**

Vertinant Pasvalio rajono savivaldybės 2017 m. Užimtumo didinimo programą, žiūrima, ar pasiekti rezultatai, tikslai ir uždaviniai, vertinamas panaudotų lėšų efektyvumas, Programos priemonių bei paslaugų tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos šiai programai įgyvendinti ir tikslui pasiekti. Jeigu jie nepasiekti, analizuojami veiksniai, turintys įtakos rezultatams, numatomos priemonės šiems veiksniams pašalinti ar sumažinti. Užimtumo didinimo programa tikslinama pagal kintančias aplinkybes ir veiksnius, turinčius ar galinčius turėti įtakos jai įgyvendinti ir tikslui pasiekti.

Užimtumo didinimo programos įgyvendinimo priežiūra derinama su bendra strateginio planavimo dokumentų Pasvalio rajono savivaldybėje stebėsena.

**VII. VIEŠINIMAS**

**19. Užimtumo didinimo programos viešinimas**

Pasvalio rajono savivaldybės Užimtumo didinimo programa, jos įgyvendinimas ir vertinimo rezultatai skelbiami Savivaldybės interneto svetainėje www.pasvalys.lt. Užimtumo didinimo programos rezultatai vertinami Trišalėje taryboje.